AJ skud 140kg af ná traumaAJ voltooi die Sanlam Kaapstad-marathon. Foto: Verskaf / Jetline Action Photos Baie van ons wens daagliks ons kan die ongewensde kilogramme om die heupe sommer lag-lag afskud. AJ van der Walt (33), ŉ eiendomsagent van Hartswater, het drie jaar gelede dié wens vir homself bewaarheid toe hy besluit het om ŉ gedaanteverwisseling te ondergaan deur sy leefstyl handomkeer te verander en daadwerklik gewig te verloor. AJ vertel aan Maroela Media hy het in 2014 die skaal op 282 kg laat kreun. Hy was toe 30 jaar oud en baie ongesond, sê hy. “Ek was van skooltyd af al oorgewig. Ek was nooit ŉ ou vir sport nie, so ek was glad nie baie aktief nie. My ongesonde leefstyl het erger geword toe ek gaan swot het. Al was ek altyd die grootste ou by enige plek waar ek aangekom het, en al het mense altyd aanmerkings oor my gewig gemaak, was ek steeds ŉ spontane mens. Ek het nie weggekruip nie,” vertel hy. AJ het voor sy gewigsverlies 282 kg geweeg. Foto: Facebook / AJ van der Walt Die dag wat hy besluit het om sy lewe te verander, het met ŉ traumatiese ervaring gepaard gegaan wat hom diep geraak het. “Die oggend van 1 Junie 2014 het twee van my ouma se vriende nie, soos oudergewoonte, by die kerk opgedaag nie. Ons het daarheen gery om te kyk of alles pluis is,” vertel hy. “Toe ons by hulle huis aankom, het ons geklop, maar geen antwoord gekry nie. Ek het om die huis gestap en kon deur die slaapkamervenster sien dat alles deurmekaar gekrap is. Ek het skielik die tannie van binne af hoor roep. Ek het besluit om die voordeur oop te breek met my skouer, en toe val ek op die mat. Die oom is met ŉ hamer doodgeslaan en die tannie is herhaaldelik met ŉ mes gesteek. “Om daarop af te kom was verskriklik. Dit het my laat besef ek doen aan myself wat daardie mense aan die oumense gedoen het. Ek het besluit ek moet daadwerklik ŉ plan maak met my gewig, want wat is die lewensverwagting van iemand wat op 30 met ŉ gewig van 282 kg leef? Ek is die volgende oggend na my dokter toe, en hy het voorgestel ek oorweeg banting.” Hy glo dit is dié leefstyldieet – wat hoofsaaklik bestaan uit hoë vetinname deur vleis, en lae koolhidraatinname – wat sy lewe gered het. “Ek wou iets doen wat volhoubaar is. Dit is waar die meeste mense die pad byster raak. Hulle dieet vir ŉ paar weke en weerhou hulself van alles wat lekker is, en sodra hulle uit hul roetine val, val die dieet ook weg. Daarom dat ek sê ŉ mens moet jou leefstyl verander.” Die banting het só goed gewerk dat hy deel geraak het van die Tim Noakes-stigting. “Dit is ŉ volhoubare dieet vir iemand wat hou van vleis. Dit gaan nie vir almal wees nie, maar dit het vir my gewerk,” sê hy. Saam met die banting het hy ook begin om meer aktief te raak. “Deesdae staan ek 04:30 in die oggend op om so 12 km te gaan draf, of ek woon ŉ fietsryklas by die gimnasium by as dit te koud is buite. Aan die einde van die dag probeer ek 2 km swem. Ek neem ook deel aan halfmarathonne en fietswedrenne om sodoende aktief te bly en myself deurgaans te motiveer.” Vandag is die skaal nie meer sy vyand nie en staan die skaal se naald konstant tussen 143 en 145 kg stil. “Ek is nog nie klaar nie,” lag AJ, wat ook bo ander uittoring weens sy lengte van 1,96 m. “Ek het nog so 35 kg wat ek wil afskud.” AJ tydens die Sanlam Kaapstad-marathon. Foto: Verskaf / Jetline Action Photos Hy sê elke aspek van sy lewe het verander. “Selfs wanneer ek met vakansie gaan, bly ek aktief. Ek doen alles wat daar is om te doen, want nou kán ek,” sê hy. Vroeër vandeesmaand het hy sy eerste volmarathon van 42 km in die Kaap voltooi. “Die afsnytyd vir daardie wedlope is 6,5 ure. Dit gee my ŉ gemaklike kans om die wedloop te voltooi en as ŉ mens eers dít gedoen het, is dit in jou kop ook gedoen,” het hy gesê. “Vir my gaan dit daaroor as jy jou kop op ŉ ding gesit het, moet jy net oefen en vasbyt. Ek geniet dit om agter te hardloop, want daar kry ek die geleentheid om met mense te gesels en stories te deel. Daar kan ons mekaar motiveer,” vertel hy. Deesdae hou hy daarvan om ander mense wat gewig wil verloor te help deur hulle af te rig in die korrekte maniere om hul gewigsverlies te volhou. “Uit die aard van my werk is ek baie op die pad, en ek gesels daagliks met omtrent 10 of 20 mense wat hul leefstyle wil verander, maar nie weet waar om te begin nie.” Hy het ingeskryf om volgende jaar die Comrades-marathon te hardloop. “Ek moet eers volgende jaar Februarie daarvoor kwalifiseer, maar ek twyfel nie vir ŉ oomblik dat ek dit gaan maak nie. Ek weet ek gaan dit doen, ek weet nog net nie hoe nie,” skerts hy. “Ek sê nou die dag vir my ma – ŉ marathon leer jou soveel van jouself. Om ŉ marathon te hardloop, gaan nie oor jou lyf nie. Dit gaan oor jou kop. As dit oor jou lyf gegaan het, sou jy ná 21 km opgehou het.” Enigiemand wat AJ wil kontak vir advies oor gewigsverlies, kan na sy Facebook-blad gaan, of sy blog besoek by www.im-possible.co.